Jakelussa mainituille

TYÖRYHMÄN ASETTAMINEN

Valtioneuvoston kanslia on tänään päättänyt asettaa työryhmän, jonka tehtävänä on laatia ehdotus nimeämismenettelyn kehittämisestä Suomen asettaessa tuomariehdokkaita kansainvälisiin ja EU:n tuomioistuimiin.

Toimikausi 12.8.2005 – 30.4.2006

Tausta

Suomalaisia tuomariehdokkaita tarvitaan kansainvälisiin ja EU:n tuomioistuimiin varsin usein ja tuomioistuinten määrä on edelleen kasvussa. Nyt tuomariehdokkaita tarvitaan tai voidaan tarvita ainakin seuraavissa tuomioistuimissa: Euroopan yhteisöjen tuomioistuin, Euroopan yhteisöjen ensimmäisen oikeusasteen tuomioistuin, Euroopan ihmisoikeustuomioistuin, Kansainvälinen rikostuomioistuin, kansainväliset ad hoc –sotarikostuomioistuimet, Kansainvälinen tuomioistuin ja Kansainvälinen merioikeustuomioistuin. Lisäksi Euroopan unionin piirissä aloittaa toimintansa juuri perustettu virkamiestuomioistuin ja yhteisöpatenttituomioistuimen perustaminen on vireillä. On tärkeää, että jatkossakin voidaan turvata pätevien suomalaistuomarien valinta kansainvälisiin ja EU:n tuomioistuimiin.

Menettelyt Suomen ehdokasta valittaessa ovat tällä hetkellä osittain sääntelemättä, joskin Kansainvälisen tuomioistuimen ja Kansainvälisen rikostuomioistuimen perussäännöt edellyttävät, että kansallisesti noudatetaan tiettyä menettelyä. Kotimaisen menettelyn tulee luonnollisesti ottaa huomioon kussakin kansainvälisessä instrumentissa mahdollisesti asetettavat erityissäännökset tai määräykset. 

Tavoitteet

Valintamenettelyn tulee varmistaa, että tehtäviin asetetaan ehdolle ammattitaitoisia henkilöitä, joilla on mahdollisuus tulla valituksi myös silloin, kun kyse on kansainvälisestä kilpailutilanteesta, ja jotka kykenevät vaikuttamaan tuomioistuimen toimintaan. Valintamenettelyn tulee samoin ottaa huomioon eri tuomioistuimissa vaadittava erityinen asiantuntemus ja kunkin tuomioistuimen toimialan laajuus samoin kuin tuomarintehtävässä välttämätön riippumattomuus. Tavoiteltavana voidaan pitää sitä, että Suomen sisäisen päätöksentekojärjestelmän avoimuutta edelleen kehitettäisiin tavalla, joka turvaisi mahdollisimman hyvien ehdokkaiden valintaa. 

Työryhmä tulee arvioida, miten nykyisiä nimeämismenettelyjä voitaisiin kehittää edellä sanottujen periaatteiden valossa. Nimeämismenettelyä kehittäessä olisi otettava huomioon se, että toisissa tapauksissa Suomen asettama ehdokas säännönmukaisesti valitaan kysymyksessä olevaan tuomioistuimeen tuomariksi, kun taas toisissa tapauksissa Suomen asettamaan ehdokkaan on pystyttävä kilpailemaan muiden maiden asettamien ehdokkaiden kanssa.

Työryhmän on työnsä aikana tarvittavassa määrin selvitettävä muiden EU:n jäsenvaltioiden käytäntöä kansainvälisten ja EU:n tuomariehdokkaiden nimeämismenettelyssä.

Tehtävä

Työryhmän tulee selvittää valintaprosessin käynnistämiseen, ehdokasasettelun valmisteluun sekä asioiden käsittelyyn ja ratkaisuun valtioneuvostossa liittyvät kysymykset sekä muut työn aikana esille tulevat asiat ja tehdä ehdotuksensa Suomen tuomariehdokkaiden nimeämismenettelystä kansainvälisiin ja EU:n tuomioistuimiin.

Työryhmän tulee tarvittaessa laatia ehdotuksensa hallituksen esityksen muotoon.

Organisointi

Työryhmän kokoonpano on seuraava:

Puheenjohtaja
Oikeuskansleri Paavo Nikula

Jäsenet
Pääministerin EU-asioiden neuvonantaja Helena Tuuri, valtioneuvoston kanslia
EU-asioiden valtiosihteeri Antti Peltomäki, valtioneuvoston kanslia
Osastopäällikkö Irma Ertman, ulkoasiainministeriö
Ylijohtaja Kari Kiesiläinen, oikeusministeriö

Sihteerit
Erityisasiantuntija Anna-Elina Pohjolainen, oikeusministeriö
Lainsäädäntöneuvos Tapio Puurunen, ulkoasiainministeriö

Työ tehdään virkatyönä. Työryhmällä on oikeus kuulla asiantuntijoita.

Työryhmän jäsenet maksavat itse matkakulunsa. Valtioneuvoston kanslia maksaa kuultavien asiantuntijoiden matkakustannukset valtion matkustussäännön mukaisesti.

Palkkauksesta ja palkkioista sekä sivutoimisten sihteerien ottamisesta on tehtävä erikseen asianmukaiset valtioneuvoston kanslian päätökset.

Työryhmä ei voi tehdä valtioneuvoston kansliaa sitovia tilauksia eikä muita sopimuksia ilman valtioneuvoston kanslian hyväksymistä.

Työryhmän kokous- ja tutustumismatkat säännöllisen kokouspaikkakunnan ulkopuolelle edellyttävät valtioneuvoston kanslian lupaa.

Mietintöjen ja julkaisujen ulkoasu, painosmäärät ja jakelu on selvitettävä etukäteen valtioneuvoston kanslian kanssa.

Pääministeri		Matti Vanhanen

Alivaltiosihteeri 		Heikki Aaltonen

JAKELU 	Työryhmän puheenjohtaja, jäsenet ja sihteerit

TIEDOKSI 	Ulkoasiainministeriö
	Oikeusministeriö
	Hare